Mistä rakkaus alkoi

Mistä rakkaus alkoi on suomalaisen iskelmälaulaja Tapani Kansan kuudes, toukokuussa 1977 julkaistu studioalbumi. Levyn tunnetuimpia kappaleita ovat ”Kuinka rakkaus alkoi”, ”Sulle” sekä albumin päättävä, levyn ainoa suomalainen sävellys, ”R-A-K-A-S”, josta tuli yksi vuoden 1977 suurimmista hittikappaleista.
Siinä missä Kansan edellinen levy "Kesän lapsi" (1976) oli ollut jo menestys, tämä menestyi vielä paremmin. Albumi ylsi kesäkuussa 1977 kahdeksi viikoksi albumilistan kärkeen ja pysyi 20 myydyimmän albumin joukossa toukokuusta marraskuuhun eli lähes puolen vuoden ajan. Se ylitti kulta -ja platinalevyrajat ilmestymisvuonnaan ja on yli 51 000 kappaleen myynnillään Kansan uran myydyin albumi.
CBS julkaisi albumin vinyylilevynä ja C-kasettina. Vuonna 1994 albumi julkaistiin Columbian toimesta ensimmäistä kertaa CD-levynä samoissa kansissa Kansan seuraavan albumin "Rokkivaari Hotanen" (1978) kanssa osana "Kaksi klassikkoa" -CD-sarjaa. Itsenäisenä CD-levynä Columbia julkaisi albumin toukokuussa 1997, 20 vuotta albumin julkaisusta.
Taustaa.
Kansan edellinen albumi "Kesän lapsi" oli osoittautunut suureksi menestykseksi ja haluttiin tehdä jatkoa sille levylle. Albumia oli ollut ideoimassa Scandia-Musiikissa työskennellyt Seppo Matintalo, joka vaihtoi pian albumin jälkeen levy-yhtiö CBS:lle. Matintalo sai houkuteltua Kansan siirtymään CBS-levymerkille. Tosin säveltäjä-tuottaja Toivo Kärjen muistelmien mukaan levy-yhtiön vaihdokseen olisi vaikuttanut myös riita Kansan ja Scandia-levy-yhtiön johtajan Paavo Einiön välillä. Albumi oli myös Kansan ensimmäinen, jonka hän tuotti täysin itse. Kansa on myöhemmin kertonut nauttineensa itsenäisesti tuottamisesta hyvin paljon.
Kappalemateriaali.
Albumin suurimmaksi hittikappaleeksi kohosi albumin päätösraita ja ainoa suomalainen kappale, Jukka Kuoppamäen säveltämä ”R-A-K-A-S”. Se oltiin julkaistu jo edellisenä vuonna singlenä Scandian toimesta, mutta kappale haluttiin luonnollisesti suurimpana hittikappaleena myös pitkäsoitolle. Koska single oltiin julkaistu Scandialla, kappaleesta levytettiin albumille uusi versio Kaj Kuittisen sovittamana. Olli Heikkilän alkuperäissovitus on tänä päivänä tunnetumpi ja sen erikoisuutena on rumpali Tapani ”Nappi” Ikosen timbaaleilla soittama filli. Kuittisen albumille päätynyt sovitus on hieman vauhdikkaampi ja yli kymmenen sekuntia alkuperäissovitusta lyhyempi. Albumiversion rumpufillin soittaa Kansan orkesterin rumpali Jari Heikkinen.
Levyn avausraitana on ”Kuinka rakkaus alkoi”, joka on käännös yhdysvaltalaislaulaja Paul Ankan kappaleesta ”Adam and Eve” vuodelta 1959. Vuonna 1960 Pirkko Mannola levytti kappaleen suomeksi ja muun muassa Pirkka-Pekka Petelius on tehnyt kappaleesta oman version vuonna 1984. Kansa oli 1970-luvun aikana harjoitellut paljon ja opiskellut laulamista neljän vuoden ajan Sibelius-Akatemiassa. Kappaleesta huomaa Kansan lauluäänen kehittyneen merkittävästi ja sen, että hän taitaa niin voimakkaan kuin hempeän balladin laulamisen. Kansan kevyemmästä laulusuorituksesta on esimerkkinä B-puolelta löytyvä ”Anteeksi on pyytää vaikeaa”, joka on artistin itse tekemä käännös brittiläislaulaja Elton Johnin menestyskappaleesta ”Sorry Seems to Be the Hardest Word”. Myös Danny levytti kappaleen samana vuonna platinaa myyneelle albumilleen "Tahdon olla sulle hellä". Kansa sanoitti albumin kolmestatoista kappaleesta neljä ja on kutsunut itseään myöhemmin ”sanoittamisen huippuammattilaiseksi”. Kansa kokosi yhdessä Seppo Matintalon kanssa albumille myös nuoruudestaan tärkeitä sävelmiä. ”Mistä rakkaus alkoi” julkaistiin myös singlenä, jonka B-puolelle päätyi Kansan suomentama ”Sulle”. Kappale on Suomessakin tunnetun italialaissäveltäjä Salvatore ”Toto” Cutugnon säveltämä ja Cutugno esitti kappaleen alun perin Albatros-yhtyeensä kanssa nimellä ”Monja Monja” vuonna 1976. Kappale nousi suuren yleisön tietoisuuteen yhdysvaltalais-ranskalaisen Joe Dassinin tulkitsemana nimellä ”Il était une fois nous deux”.
Kolmantena kappaleena kuultava ”Saimme rakkauden” on jälleen Kansan suomentama, tällä kertaa Saturnino de Leonin taiteilijanimellä Nino säveltämästä ja esittämästä kappaleesta ”Regresa a mí” vuodelta 1976. ”Suudelmin suljetut kirjeet” on käännös alun perin yhdysvaltalaiskvartetti The Four Voicesin esittämästä kappaleesta ”Sealed with a Kiss” vuodelta 1960. Kappale nousi tunnetuksi vuonna 1962 Brian Hylandin tulkitsemana. Suomessa kappaleen ovat levyttäneet Sauvo ”Saukki” Puhtilan suomentamana muun muassa Eino Grön, Danny, Kai Hyttinen, Reijo Taipale sekä Janne Louhivuori. Kuittisen uusi sovitus muistuttaa balladia ja kappaleeseen luovat tunnelmaa sovittajan soittama piano sekä Matti Viljasen harmonikka. Kappaleen ”Poika varjoisalta kujalta” alkuperäisversio ”Guaglione” on peräisin Nepalista. Kappale tuli Suomessa tunnetuksi Olavi Virran laulamana vuonna 1957. Kansa sovitti kappaleen itse ja kappaleen teemaa toistetaan lukuisilla instrumenteilla. Kappaleen kitarasoolon soittaa Kari Alajuuma ja harmonikkaa soittaa Viljanen. Kansa levytti kappaleen uudelleen Bruno Korpelan sovittamana vuonna 1990 albumilleen "Anna mulle aikaa". A-puolen päättää ”Jos sä lähdet pois”, joka on käännös rock-yhtye Chicagon kappaleesta ”If You Leave Me Now”. Kappale on yhtyeen basistin Peter Ceteran säveltämä ja se nousi Yhdysvalloissa listaykköseksi. Suomessa kappaleen levytti samana vuonna myös Pepe Willberg, joka teki myös kappaleen suomennoksen salanimellä P. Wirsi. Kansan versio on laulettu hyvin korkealta.
B-puolen avaa Markku Aron tulkitsemana tunnetuksi tullut ”Keskiyön aikaan”, joka on käännös brittiläisen rockyhtye Smokien hittikappaleesta ”I’ll Meet You at Midnight” vuodelta 1976. Kansa laulaa kappaleen hyvin kovaa ja korkealta, muttei onnistunut saavuttamaan tulkinnallaan Aron version kaltaista hittiä. ”Olet laulu ajaton” on käännös kappaleesta ”Espérame en el cielo”, jonka on säveltänyt espanjalaissäveltäjä Paquito López Vidal. Bolerohenkiseen kappaleeseen suomenkielisen sanoituksen teki jälleen artisti itse ja kappale sovitettiin nopeatempoiseksi iskelmäkappaleeksi, jossa muun muassa jousisoittimet tuodaan esille. Espanjalaisvaikutteita kappaleeseen luovat Nappi Ikosen soittamat congarummut. Yhdysvaltalaisen lauluduo The Everly Brothersien hittikappale ”Bye Bye Love” levytettiin Suomessa ensimmäisen kerran jo vuonna 1958, kun Per-Erik Förars lauloi kappaleen Reino Helismaan suomentamana nimellä ”Jääköön rakkaus”. Kappale käsittelee parisuhteen päättymistä. Samaa aihetta käsittelee myös albumin seuraava kappale ”Mee pois”, jonka Pekka ”Takku” Kotilainen käänsi suomeksi salanimellään K. Hirsi. Kappaleen alkuperäisversio kuultiin jo edellisenä vuonna, kun australialaisyhtye Sherbet esitti hitiksi nousseen kappaleen nimellä ”Howzat”. Levyn toiseksi viimeisenä kappaleena kuullaan The Drifters -yhtyeen alun perin esittämä ”Save the Last Dance for Me”, jonka Saukki suomensi nimellä ”Saanhan viimeisen tanssin”. Eino Virtanen sekä Eino Grön levyttivät kappaleesta omat versionsa vuonna 1961, ja sittemmin kappaleen ovat levyttäneet muun muassa Markku Aro, Kari Tapio, Rauli Badding Somerjoki sekä Lea Laven.
Vastaanotto.
Albumi julkaistiin 22. toukokuuta vuonna 1977. Singlenä julkaistu ”R-A-K-A-S” oli edelleen singlemyyntilistan kärjessä ja Kansan edellinen levy-yhtiö päätti kiihdyttää Kansan saamaa suosiota julkaisemalla kokoelman "Tapani Kansa Story", jonka ostajat saivat myös levyn lisäksi ”R-A-K-A-S”-singlejulkaisun. Albumin alkuperäisen vinyylipainoksen kannessa oli niinsanottu hehkutustarra, jossa mainostettiin ”R-A-K-A-S” -kappaletta Suomen listojen ykkösenä. Myöhemmissä painoksissa tarroissa albumia mainostettiin myös ”Sulle” -kappaleella. Syksyllä julkaistiin albumin seuraava single ”Poika varjoisalta kujalta / Saamme rakkauden”, joka ei menestynyt edellisten hittisinglejen tapaan.